Szabó Magda-életműsorozat

A sorozatban megjelent

A Danaida

A pillanat

A szemlélők

Alvók futása

Az a szép, fényes nap

Az ajtó

Az élet újrakezdhető

Az őz

Csigaház

Daloljanak itt angyalok

Disznótor

Egy czitrom hajával

Egy meszely az fél icce

Freskó

Für Elise

Gurul a sok-sok pillanat

Hullámok kergetése

Katalin utca

Liber Mortis

Magdaléna

Megmaradt Szobotkának

Mézescsók Cerberusnak

Mózes egy, huszonkettő

Nekem a titok kell

Nyusziék

Ókút

Örömhozó, bánatrontó

Pilátus

Régimódi történet

Szüret

Üzenet odaátra

Zeusz küszöbén

Szabó Magda

Kiálts, város!

drámák

részlet

Jaffa Kiadó
Budapest
2023

© Szabó Magda jogutódja, Tasi Géza, 2023
© Jaffa Kiadó, 2023

Minden jog fenntartva!

A borító a Fortepan képének felhasználásával készült
Fotó: Urbán Tamás

Felelős kiadó: Rados Richárd
Felelős szerkesztő: Schultz Judit
Szerkesztette: V. Detre Zsuzsa
Borító- és sorozatterv: Sipos Géza

Jaffa Kiadó • www.jaffa.hu

ISBN 978 963 475 860 0

Elektronikus változat

eKönyv Magyarország Kft.

www.ekonyv.hu

Készítette Ambrose Montanus

Kiálts, város!

színjáték, egy előjátékkal,
három felvonásban

Személyek

Az előjáték szereplői

Ahmed szultán

II. Fülöp spanyol király

Rudolf magyar király

Kálvin János

Bocskai István

Belgiojoso, császári hadvezér

A színjáték szereplői

(Borzán Gáspár)

Gál Nagy István, Debrecen főbírája

Eszter, a lánya

idősb özvegy Gál Nagy Istvánné,
az édesanyja

Hodászi Lukács, pap

idősb Portörő, szenátor

ifjú Portörő, szenátor

Duskás, a városházi kusztosz és doboló

Jorjosz Sztavriász

von Felsen kapitány

Tibai, városi jegyző

Gebei, salétromtiszt

Hajdúkapitány Molnár

Goda Benedek, orvos

A városi szószóló

A játék időpontja 1604 októbere

A játék színhelye Debrecen

Előjáték

A színen Ahmed szultán, II. Fülöp spanyol király, Rudolf magyar király, Kálvin János, Bocskai István fejedelem, Belgiojoso gróf, királyi hadvezér.

Idő: ma, a színdarab bemutatásának a napján. A szereplők koruk öltözetét viselik.

ahmed Kész kabaré, egyetlen senkiházi miatt. Apám tizenkilenc testvérét ölette meg, mielőtt a trónra lépett, ki szólt ellene? Senki. Pedig azok a rokonai voltak, nem is idegenek. Most törjem a fejemet rajta, miért halt meg Borzán Gáspár! Nem is ismertem. Az is merő véletlen, hogy egyáltalán tudom, hol fekszik az a város, ahol élt. Valahol az egri vilajetben.

bocskai Debrecen? Egri vilajet, szolnoki szandzsák.

fülöp Ahmed szultán tud róla, Bocskai is, az eretnek. Ők ölték meg.

kálvin A tett a spanyol királyra jellemző, uram.

fülöp Ön őrült, amiben egyébként sose kételkedtem. Vádoljon méltó akciókkal és méltó ellenfelekkel. A puszta feltételezés is sért, hogy hallhattam volna ilyen abszurd nevet: Borzán Gáspár. Tudom, ki volt Egmont gróf, és szívesen láttam volna az angol Henrik pimasz lányát a máglyán, köztudomású, hogy mindent elkövettem annak érdekében, hogy kigyomláljam Isten kertjéből azt a dudvát, amelynek a magját az ön kollégája szórta el, Kálvin doktor, de fogalmam sincs róla, mi az a szolnoki szandzsák, és hol van Debrecen.

rudolf Nekem rémlik valami. Valami bárány. Bárány meg perecek.

ahmed (elámul) Perecek?

bocskai Kisülhetne a szemed, uram, mint ahogy kisül az enyém is, valahányszor eszembe jut, hogy ifjúkoromban melletted álltam, és azt tanácsoltam az erdélyi fejedelemnek, szövetkezzék veled. Törődtél is te azzal, hogy van egy földdarab Európában, amit úgy hívnak, hogy Magyarország. Ültél a prágai várban, konferenciáztál az asztrológusokkal, órát javítottál és tátogtál. Szégyen.

fülöp Ön orcátlan, de mi más várható egy pogánnyal szövetkező lázadótól. Rudolf király hű fia volt egyházunknak, és végrehajtotta, amit hite parancsolt. Nemes elődöm, Katolikus Ferdinánd nem ok nélkül szervezte újjá az inkvizíció hasznos intézményét. Az ön hite, Kálvin doktor, úgy terjedt, mint a pestis, Európa tele volt eretnekekkel. Rudolf királynak a lelki üdve függött attól, hogy irtsa őket.

kálvin Akkor önök ketten ölték meg, uram.

fülöp Nem mondaná meg, hogy én például hogyan, miután hat kerek évvel előtte eltemettek az Escorialban? Minek egyáltalán időt pazarolni egy olyan nullának a személyére, mint Borzán? Ha meghalt, nyilván a kálvinisták végeztek vele. Az eretnek mind gyilkos és felségáruló.

kálvin Ön mondja ezt, aki Isten nevében vérpaddá változtatta Németalföldet? Mikor számított valaha is az ön szemében az élet? Eggyel több vagy kevesebb… hiszen annyit ölt és öletett, hogy észben se tudhatja tartani. Önök ölték meg Borzán Gáspárt, akik ihletése nélkül sose lett volna a Szent Bertalan-éj.

belgiojoso Ó, Szűzanyám, Kálvin doktor! Önnek sose volt humora, meglátszik az ideológiáján. Ha az illető, akit rajtunk keresnek, csakugyan meghalt, és Ahmed szultán nem vállalja, és nem vállalja se Fülöp, se Rudolf király, miért ne lehetne éppen ön a gyilkosa, esetleg az ön fő híve, Bocskai fejedelem. Csak nem akarja velünk elhitetni, hogy önnek nincs rutinja? Miért ne szaporíthatta volna áldozatai számát éppen Borzánnal? Ön, Kálvin doktor, ha a visszataszító Szervétet nem is számítom, ötvennyolc ártatlant végeztetett ki Genfben, amikor éppen purifikált.

bocskai Hazug gazember! Pápa zsoldosa. Antikrisztus!

ahmed Ha hitvitázni akarnak az urak, más alkalommal tegyék. Egy igazhitűnek rendkívül deprimálóak és unalmasak ezek a meddő csatározások. Ön, Kálvin doktor, rühös pogány, mint ahogy rühös pogány ön is, Fülöp király és ön is, Rudolf. Allah nagy és örökkévaló, és Allah lényegét úgyis csak én ismerem az urak között egyedül. Legyenek szívesek mellőzni, ki milyen módon pogánykodott a maga templomában, és térjünk vissza a tárgyra. Én nem öltem meg Borzán Gáspárt, nekem jó a memóriám, kiválóan emlékszem rá, mikor, hányat, hol és kit öltem meg életem folyamán. Ha nem én voltam, akkor nyilván önök közül lehetett valaki. Jelentkezzék az illető, és végezzünk végre.

rudolf Már emlékszem. (Általános reakció) Arra, hogy Borzán, nem, ezt a nevet sose hallottam, de arra, hogy Debrecen, igen. (Mint egy gép) Mivelhogy kegyelmesen úgy értettük meg, hogy Debrecen polgárai régtől fogva a mai időkig a város címere gyanánt égszínkék pajzsot használtak, melynek alján fodorított gyapjú, fején a szentek fénysugarával körített bárány áll…

bocskai (mint egy jó hivatalnok) Az Úr ezerhatszázadik esztendejében, március hó tizenhetedikén. Pilzeni kiváltságlevél. Én fogalmaztam.

rudolf (mint az imént) Miután Debrecen város polgárai hitelt érdemlően bebizonyították, hogy miután a régi királyoktól nyert szabadalmak az ellenséges török hadaknak – pardon – (Egy kis meghajlással a szultán felé, aki viszonozza) a városba lett berohanásuk és a tűzvészek miatt elvesztek, az ötvösök, posztószövők, szabók, szűcsök, tímárok, csizmadiák, ácsok…

bocskai (mint egy jó tanuló, lelkesen) Kovácsok, szappanosok, kocsigyártók áruik árulhatásáért minden vámtól mentesek legyenek, hasonlóképpen…

rudolf (belevág) A perecesek és a bábosok, a mézeskalácsosok! Mondtam, hogy emlékszem valami perecre.

kálvin Hát akkor nyilvánvaló, hogy Borzán Gáspárt önök ölték meg. Feleljenek érte!

belgiojoso Ön rögeszmés, uram, forduljon orvoshoz. A szultán már közölte, nem ismeri, Fülöp király hat évvel hamarabb elhunyt, mint az illető, Rudolf úr, hallotta, szintén csak a városról tud, Borzán Gáspárról nem. Én jól ismerem Debrecent, és jártam is az adott esztendőben arrafelé, de én ugyan hozzá nem nyúltam semmiféle Borzán Gáspárhoz, éppen elég bajom volt Bocskai fejedelem példátlanul kollegiálatlan magatartása miatt. Debrecen… Micsoda város! A szélrózsa stabilabb, hódolt az mindenkinek, aki rákiáltott, s egyikünket a másikunkkal szedte rá. Ki tudta valaha kitalálni, végül is mikor mit gondolt magában Debrecen?

bocskai Idegen aligha. Debrecen nem szerette az idegeneket.

belgiojoso Mille pardons, elfelejtettem, hogy a hajdúk ura Bocskai úr, és Debrecen nagy pártfogója is Bocskai úr, és a kálvinisták fényes pajzsa is ő, és a protestánsok szabad vallásgyakorlatát biztosító megalázó béke megkötője szintén csak Bocskai úr. Hiába dolgoztunk vállvetve Básta kollégámmal, hiába akartuk visszatéríteni Isten nyájába ezeket a veszett barmokat, nem sikerült. Ellenálltak az eretnekek.

bocskai Ezt így tanítják a történelemkönyvek is, zsoldos.

belgiojoso Most tapsoljak nektek, nem? Az eretnekek felségárulók és gyilkosok, a hajdúk eretnekek, tehát a hajdúk gyilkosok. Egyszerű szillogizmus. Ezt így tanítják nyilván nemcsak a salamancai egyetemen, de Genfben vagy Wittenbergben is. Bocskai a hajdúk ura, tehát Bocskai gyilkos. Ha Kálvin doktor nem vállalja Borzánt, akkor nyilván a fejedelem ölte meg.

bocskai Hazug haramia.

belgiojoso Stupid eretnek. Pfuj, hogy utállak még most is, téged is, a városodat is. Amilyen a gazda, olyan volt a kutyája. Nyomorult Debrecen!

kálvin Gróf úr, ezerötszázötvenkettőben a debreceni papi konzisztórium jelentése szerint nem volt más hitű abban a városban, csak a reformált anyaszentegyház fiai, tehát válogasd meg a szavaidat, ha Debrecenről beszélsz. (Bocskaihoz fordul) Téged, uram, nem ismerlek, de hallva, mit beszélnek rólad, úgy gondolom, köszönettel tartozom neked az Úrjézus nevében, akinek ha nem is mindig méltó, de éber szolgája voltam. A spanyol Fülöp akcióinak híre eljutott hozzám, de Rudolf magyar király magatartása szomorú meglepetés. Elődje, Miksa, békén hagyta a nyájamat.

bocskai Uram, nem vagyok rá érdemes, hogy szolgádnak nevezzenek.

belgiojoso Csak sírva ne fakadjak. Na, Kálvin doktor, rázd meg a kezét, és ismerd meg őt. Szabad bemutatnom? Felnőtt a bécsi Udvarnál, lett a magyar király bizalmasa, adott neki Isten pár világos pillanatot, amikor rábeszélte Erdély fejedelmét, szakítson az ocsmány törökkel…

ahmed Fogd be a szád, kutya!

belgiojoso Fogd be te, pont olyan halott vagy, mint én, csak pogány halott. Rábeszélte Erdély fejedelmét, szövetkezzék a magyar királlyal, adja át neki Erdélyt, s hűséget esküdött Rudolf királynak. Meddig tartott az esküje? Semeddig.

bocskai Addig tartott, míg rá nem jöttem, hogy rosszabbak vagytok a pogánynál, míg te, Rudolf király, rá nem engedted Bástát Erdélyre, és ezt a férget itt Kassára meg a felvidéki városokra, míg el nem kergettétek a papjainkat meg a hitünkbéli népet, és be nem zártátok a protestáns templomokat. Törődtetek is ti a törökkel! Az inkvizícióval törődtetek. A török is jobb úr volt nálatok, (Ahmed reagál) hagyta, higgyük, amit akarunk. Meddig tartott az esküm? Míg rá nem jöttem, zsoldos, hogy ki a király, és ki vagy te magad.

belgiojoso Ki vagyok, hülye? Katona vagyok, Giovanni Giacomo Barbiano de Belgiojoso gróf, szolgáltam a Francia Ligában, a pápai meg a spanyol hadseregben az eretnekség leküzdésére, volt az uram Fülöp király, lett az uram Rudolf, s lettem én magam Felső-Magyarország kormányzója. Tettem, amit a király és amit a hitem parancsolt. Becsuktam a kálvinisták templomait, és elkergettem őket a házaikból. Hát aztán?

bocskai Azt is a hited védelmére tetted, gróf úr, hogy koldussá sarcoltad a városokat? Éhség és pusztulás maradt, amerre jártál. Hited védelmére vetettél ki egyszer harmincezer forint sarcot Debrecenre?

belgiojoso Gondolod, hogy a zsoldosaimnak státusos állásuk volt, és az állam kosztolta őket? Ki fizette volna seregemet, te hülye? Én?

ahmed Urak, unom. Fejezzük be már. Ki ölte meg azt az alakot?

belgiojoso Az egész vád hülyeség. Senki.

kálvin Valami miatt számon kérték tőlünk. Valamelyikőtök mégiscsak megölte.

belgiojoso Ne fontoskodjék, Kálvin doktor, vagy vállalja el maga.

kálvin Valaha jogász voltam. Tartsunk rendet. Ok nélkül mégse hívtak volna bennünket ide. Összegezzük. Mi a vád?

ahmed A könyökömön jön ki. Hogy megöltük a debreceni Borzán Gáspárt.

kálvin Mikor?

rudolf Állítólag ezerhatszáznégy október tizenhatodikán.

kálvin Hol?

fülöp Azt mondják, hogy Tokajban.

kálvin Ki ölte meg?

bocskai Nem tudjuk, uram.

kálvin Mi történt akkor?

rudolf Semmi.

kálvin Csak volt tán valami?

rudolf Október.

kálvin Tokaj is Magyarország? (Ahmed és Bocskai bólint, Rudolf és Fülöp nem bizonyos benne, a gróf mordul, hogy igen) Ki volt akkor az úr Magyarországon?

fülöp kivételével mind Én.

kálvin (elbámul. Fülöp is csodálkozik)

bocskai Siet a naptárad, zsoldos. Az egy évvel hamarabb lehetett. Ezerhatszáznégy októberében én voltam az úr, úgy megfenekeltelek az álmosdi csatában, hogy itatni se volt időd megállni Debrecenben.

belgiojoso Ez igaz, eretnek. És igaz az is, hogy úgy október utóján átlovagoltam Tokajon.

kálvin Na végre, közeledünk. Ezek szerint te ölted meg.

belgiojoso Hogy öltem volna meg? Mondtam már, hogy sose hallottam a nevét!

Belép Debrecen főbírája, Gál Nagy István.

a főbíró Én öltem meg, uram. De sosem öltem volna meg nélkületek.

Tartalom

Kiálts, város!

Régimódi történet

Forgalmazza:
eKönyv Magyarország Kft.
www.ekonyv.hu

Felhasznált betűtípusok
EB Garamond – SIL Open Font License
Merriweather Sans – SIL Open Font License
Noto Serif – Apache License 2.0
Source Serif 4 – SIL Open Font License
Spectral SC – SIL Open Font License